Euroopa Liidu Teataja L 344 , 28/12/2001 Lk 0068 - 0069



Komisjoni määrus (EÜ) nr 2579/2001, 27. detsember 2001, millega muudetakse kolmandat korda määrust (EÜ) nr 1209/2001, millega kehtestatakse erand määrusest (EÜ) nr 562/2000, milles sätestatakse nõukogu määruse (EÜ) nr 1254/1999 üksikasjalikud rakenduseeskirjad veiseliha kokkuostu kohta EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta, [1] viimati muudetud komisjoni määrusega (EÜ) nr 2345/2001, [2] eriti selle artikli 38 lõiget 2 ja artikli 47 lõiget 8, ning arvestades järgmist: (1) Komisjoni määrusega (EÜ) nr 1209/2001 [3] (muudetud määrusega (EÜ) nr 1922/2001 [4]) kehtestatakse teatavad erandid komisjoni määrusest (EÜ) nr 562/2000 [5] (viimati muudetud määrusega (EÜ) nr 1564/2001 [6]), et lahendada erakorralist turuolukorda, mis tuleneb sündmustest seoses veiste spongioosse entsefalopaatiaga (BSE) ja sellele järgnenud suu- ja sõrataudipuhanguga. (2) Turg on endiselt häiritud ning hinnad on märkimisväärselt langenud. Lisaks sellele võib 2002. aasta esimeseks kvartaliks kavandatud tootmise suurendamine, mis tuleneb põllumajandusettevõtetes hoitavate loomade tapmise edasilükkamisest, tuua kaasa täiendava hinnalanguse teatavates veistekategooriates. Määruses (EÜ) nr 1209/2001 sätestatud erandite kohaldamist tuleks seetõttu jätkata 2002. aasta esimeses kvartalis ning samal ajal tuleks teha teatavad muudatused. (3) Määruse (EÜ) nr 1254/1999 artiklis 4 osutatud erilisatasu suureneb 2002. aastal härgade puhul 136 eurolt 150 eurole. Sellest tulenevalt peaks see arv kajastuma ka tootmiskarja puhul (võõrdeloomad) kohaldatavas hinnaalandamises (poolrümba kohta). (4) Seepärast tuleks muuta määrust (EÜ) nr 1209/2001. (5) Käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 1209/2001 muudetakse järgmiselt. 1. Artiklit 1 muudetakse järgmiselt: a) lõige 3 asendatakse järgmisega: "3. Olenemata määruse (EÜ) nr 562/2000 artikli 4 lõikest 2 on kõnealuses artiklis osutatud rümpade maksimummass: - 380 kg 2002. aasta esimese kvartali kolme esimese pakkumismenetluse puhul, ja - 370 kg 2002. aasta esimese kvartali kahe viimase pakkumismenetluse puhul. Kokku võib siiski osta ka suurema massiga rümpasid. Sellisel juhul ei ületa makstav kokkuostuhind kõnealuse maksimummassi korral makstavat hinda või eesveerandite puhul 40 % lubatud maksimummassi korral makstavast hinnast." b) lõige 4 asendatakse järgmisega: "4. Olenemata määruse (EÜ) nr 562/2000 artikli 16 lõikest 2: - on 2002. aasta teise ja viienda pakkumismenetluse puhul tarneperiood 24 kalendripäeva." c) lõike 7 kolmanda taande teises lauses asendatakse arv 68 arvuga 75. 2. Artikli 2 teine lõik asendatakse järgmisega: "Käesolevat määrust kohaldatakse 2002. aasta esimese kvartali jooksul avatud pakkumismenetluste suhtes." Artikkel 2 Käesolev määrus jõustub kolmandal päeval pärast selle avaldamist Euroopa Ühenduste Teatajas. Käesolevat määrust kohaldatakse 1. jaanuarist 2002. Käesolev määrus on tervikuna siduv ja vahetult kohaldatav kõikides liikmesriikides. Brüssel, 27. detsember 2001 Komisjoni nimel komisjoni liige Franz Fischler [1] EÜT L 160, 26.6.1999, lk 21. [2] EÜT L 315, 1.12.2001, lk 29. [3] EÜT L 165, 21.6.2001, lk 15. [4] EÜT L 261, 29.9.2001, lk 52. [5] EÜT L 68, 16.3.2000, lk 22. [6] EÜT L 208, 1.8.2001, lk 14. --------------------------------------------------